ശബരിമല വിമാനത്താവളം സംസ്ഥാന സര്ക്കാര് നടപടികള് ദുരൂഹമെന്ന് കുമ്മനം തിരുവനന്തപുരം: ശബരിമല വിമാനത്താവളത്തില് സര്ക്കാര് നടപടികള് ദുരൂഹമെന്ന് ബിജെപി മുന് സംസ്ഥാന അദ്ധ്യക്ഷന് കുമ്മനം രാജശേഖരന്. ഭൂമാഫിയയ്ക്ക് വേണ്ടിയാണ് സര്ക്കാര് പ്രവര്ത്തിക്കുന്നത്. ശബരിമല വിമാനത്താവളത്തിന് പിന്നില് സര്ക്കാരിന്റെ വസ്തു താല്പര്യം മാത്രമെന്നും കുമ്മനം പറഞ്ഞു. ശബരിമല വിമാനത്താവളം പദ്ധതിയുടെ തുടക്കം മുതല് സര്ക്കാര് നടപടികള് ദുരൂഹമാണ്. 1905 സെറ്റില്മെന്റ് രജിസ്റ്റര് പ്രകാരം ചെറുവള്ളി എസ്റ്റേറ്റ് മേഖല വനഭൂമിയാണ്. കൃത്രിമ രേഖകള് ഉണ്ടാക്കി ഹാരിസണ് പ്ലാന്റേഷന് കൈവശം വച്ചിരിക്കുന്നത് സര്ക്കാര് ഭൂമിയാന്നെന്ന് വിജിലന്സ് തന്നെ കണ്ടെത്തിയിട്ടുണ്ട്. പാലാ സബ് കോടതിയില് ഈ നിലപാട് അറിയിച്ച സര്ക്കാര് പക്ഷേ തിരുവനന്തപുരം വിജിലന്സ് കോടതിയില് നിലപാട് മാറ്റി. ഈ നിലപാട് മാറ്റമാണ് കേസിനെ തകിടം മറിച്ചത്. സര്ക്കാര് ഭൂമി സ്വകാര്യ ഭൂമിയാക്കാന് സംസ്ഥാന സര്ക്കാര് എന്തിനാണ് ശ്രമിക്കുന്നതെന്നും കുമ്മനം രാജശേഖരന് ചോദിച്ചു. കേന്ദ്ര വ്യോമ മന്ത്രാലയം തള്ളിയ പദ്ധതി വീണ്ടും നടപ്പാക്കാന് സര്ക്കാര് ശ്രമിക്കുകയാണ്. അയ്യപ്പ ഭക്തരുടെ യാത്ര സൗകര്യമല്ല മൂലധന ശക്തികളുടെ താല്പര്യങ്ങള്ക്ക് വേണ്ടിയാണ് സര്ക്കാര് പ്രവര്ത്തിക്കുന്നത്. അയ്യപ്പ ഭക്തരുടെ യാത്രാ സൗകര്യമാണ് ലക്ഷ്യമെങ്കില് പിണറായി സര്ക്കാര് ഒളിച്ചുകളി അവസാനിപ്പിച്ച് സത്യസന്ധമായി നടപടികള് പൂര്ത്തിയാക്കണം. പാട്ട കാലാവധി കഴിഞ്ഞ 5 ലക്ഷം ഹെക്ടര് ഭൂമി തിരിച്ചു പിടിക്കാന് സര്ക്കാര് തയ്യാറാകണമെന്നും കുമ്മനം ആവശ്യപ്പെട്ടു.